Bulung‘urlik 8 yoshli Isfandiyor Mahmudov Ispaniyadagi xalqaro tanlovda g‘olib bo‘ldi

Yosh musiqachilarning Ispaniyada bo‘lib o‘tgan Sea Sun Festival xalqaro tanlovida bulung‘urlik 8 yoshli Isfandiyor Mahmudov birinchi o‘rinni egalladi, deya xabar bermoqda “Zarafshon” gazetasi.

– Festivalda dunyoning 13 mamlakatidan 300 nafarga yaqin yosh musiqachilar o‘z mahoratlarini namoyish etdi, – deydi Bulung‘ur tumanidagi 9-son bolalar musiqa va san’at maktabi direktori Sherbek Yormatov. – Eng yosh ishtirokchi sifatida Isfandiyor qo‘lga kiritgan ushbu yutuq nafaqat biz, balki u tahsil olayotgan 23-umumta’lim maktabi jamoasi, ota-onasi, tengdoshlari ko‘ngliga faxr-iftixor tuyg‘ularini singdirdi.
Isfandiyorning gitarada ijro qilgan – dunyoning mashhur kompozitorlari tomonidan bastalangan “Vals”, “Blyuz” musiqiy asarlari tomoshabinlar olqishiga, jahon musiqa san’ati namoyandalari e’tirofiga sazovor bo‘ldi.